6. augustil 2025 esitatud hagi – TNG Stadtnetz versus komisjon
(kohtuasi T-548/25)
Kohtumenetluse keel: saksa
Pooled
Hageja: TNG Stadtnetz GmbH (Kiel, Saksamaa) (esindaja: advokaat S. Louven)
Kostja: Euroopa Komisjon
Nõuded
Hageja palub Üldkohtul:
tuvastada, et kostja on rikkunud nõukogu 13. juuli 2015. aasta määruse (EL) 2015/1589, millega kehtestatakse üksikasjalikud eeskirjad Euroopa Liidu toimimise lepingu artikli 108 kohaldamiseks1, artiklit 15 ja ELTL artikli 108 lõiget 2, kuna ta jättis vastu võtmata otsuse vastuseks hageja 22. mai 2024. aasta kaebusele, mis puudutas hageja 8. aprilli 2025. aasta taotlust (komisjoni asja number SA.114187);
mõista kohtukulud välja kostjalt.
Väited ja peamised argumendid
Hagi põhjenduseks esitab hageja kolm väidet.
Esimene väide: tegevusetus seoses riigiabi käsitleva kaebusega
Esimese väitega heidab hageja komisjonile ette, et viimane ei tegutsenud määruse (EL) 2015/1589 artikli 15 ja ELTL artikli 108 lõike 2 alusel ega võtnud määruse (EL) 2015/1589 artikli 4 ja ELTL artikli 108 lõike 2 alusel vastu otsust hageja nõuetekohase kaebuse kohta pärast seda, kui temalt oli ametlikult palutud meetmeid võtta.
Teine väide: ametliku uurimismenetluse algatamata jätmine juhul, kui ettevõtja on riigiabi saamiseks eelnevalt välja valitud, mis on ilmselgelt vastuolus riigiabi reeglitega
Teise väitega leiab hageja, et vastupidi määruse (EL) nr 651/20141 artikli 52 lõikele 2 ning oma praktilistele sätetele ja haldustavadele, mis käsitlevad Saksamaal lairibatoetusega seotud abi lubamist, ei tuvastanud komisjon kohaldatavate riigiabi reeglite ilmselget rikkumist ettevõtja eelneval keskselt väljavalimisel paljude tulevaste abimeetmete jaoks. Ta oleks tingimata pidanud algatama ametliku uurimismenetluse Saksamaa Liitvabariigi suhtes.
Kolmas väide: ebamõistlikult pikk tegevusetus ja ebapiisav uurimine
Kolmandas väites heidab hageja komisjonile ette, et viimane ei algatanud mõistliku aja jooksul ametlikku uurimismenetlust, rikkudes nõnda määruse (EL) 2015/1589 artiklit 12 ning Euroopa Liidu põhiõiguste harta artikli 41 lõikes 1 tagatud hea halduse põhimõtet ja ELL artikli 2 esimeses lauses ja Euroopa Liidu põhiõiguste harta artikli 52 lõikes 2 kaitstud õigusriigi põhimõtet, kuigi on selge, et etteheidetav käitumine on ilmselgelt vastuolus riigiabi reeglitega.
____________
1     ELT 2015, L 248, lk 9.
1     Komisjoni 17. juuni 2014. aasta määrus (EL) nr 651/2014 ELi aluslepingu artiklite 107 ja 108 kohaldamise kohta, millega teatavat liiki abi tunnistatakse siseturuga kokkusobivaks (ELT 2014, L 187, lk 1).